open-index/open-wikipedia-markdown huggingface dataset:
Viktor Ahn

**Viktor Ahn** (g. **Ahn Hyun-Soo** 1985 m. lapkričio 23 d.) – Pietų Korėjos čiuožėjas trumpuoju taku, nuo 2011 m. atstovaujantis Rusijai pakeistu vardu. Daugkartinis olimpinis čempionas.

## Biografija
2002 m. Ahn Hyun-Soo laimėjo pasaulio jaunimo čempionato galutinę įskaitą. Tais pačiais metais jis pelnė pirmuosius tris sidabro medalius pasaulio čempionate ir debiutavo olimpinėse žaidynėse, kuriose pasiekė finalą 1000 m nuotolyje. Po metų jis tapo pasaulio čempionu ir nuo 2003 m. iki 2007 m. Ahn Hyun-Soo pelnė 18 pasaulio čempiono titulų, o 2006 m. ir tris olimpinius aukso medalius. 2009 m. sportininkas patyrė sunkią traumą ir praleido sezoną, bei prarado vietą Pietų Korėjos rinktinėje. Nuo 2011 m. priėmė Rusijos pilietybę tam, jog atstovautų šeimininkus 2014 m. žiemos olimpinėse žaidynėse.

## Šaltiniai
Haralds Silovs

|}
**Haralds Silovs** (g. 1986 m. balandžio 7 d. Rygoje) – Latvijos čiuožėjas trumpuoju taku ir greitojo čiuožimo sportininkas. Pirmasis istorijoje sportininkas, dalyvavęs abiejose šiose sporto šakose vienoje olimpiadoje.

## Biografija
2007 m. Silovs laimėjo bronzos medalį pasaulio taurės etape bei buvo penktas dviejose nuotoliuose pasaulio šorttreko čempionate. Po metų sportininkas tapo absoliučiu Europos šorttreko čempionu. 2010 m. žiemos olimpinėse žaidynėse sportininkas buvo pirmasis istorijoje dalyvavęs trumpo tako ir ilgo tako greituosiuose čiuožimuose, bei pirmuoju sportininku, dalyvavusiu skirtingose sporto šakose tą pačią dieną. Šorttreko 500 ir 1000 m rungtyse jis pasiekė ketvirtfinalį, 1500 m rungtyje čiuožė B finale ir galutinėje įskaitoje liko 10-as. Greitojo čiuožimo varžybose jis dalyvavo tik 5000 m nuotolyje, kuriame liko 20-as.

2018 m. žiemos olimpinėse žaidynėse užėmė 4-ą vietą vyrų 1500 m varžybose.

## Šaltiniai
Moses S. Margolies

**Mozė Sebulunas Margolys** (1851 m. Kražiuose, Rusijos imperija – 1936 m. rugpjūčio 25 d. Belmare, Niudžersis, JAV) – Lietuvos ir JAV rabinas.

## Biografija

Gimė 1851 m. Kražiuose. Mokėsi Kražių ir Balstogės ješivose. Būdamas 26 metų tapo Vilijampolės rabinu. 1889 m. emigravo į JAV ir tapo Bostono žydų ortodoksų rabinu. 1906 m. persikėlė į Niujorką ir tapo *Kehilath Jeshurun* kongregacijos rabinu. *The New York Times* šią kongregaciją įvardino kaip didžiausią ir įtakingiausią JAV žydų ortodoksų kongregaciją. 1933 m. naciams atėjus į valdžią Niujorke prasidėjo anti-nacistiniai protestai, kurių metu 1933 m. kovo 27 d. M. Margolys laikė pamaldas 20,000 žmonių Madison Square Garden salėje. Mirė 1936 m. rugpjūčio 25 d. Belmare, Niudžersyje. Rabino vaikaitis Joseph Lookstein 1937 m. atidarė privačią žydų ortodoksų mokyklą, kurią pavadino savo senelio garbei *Rabbi Moshe Zevulun*. 1990 m. šioje mokykloje mokėsi 750 mokinių, o 2007 m. 1 100 mokinių.

## Nuorodos
* Nekrologas (ang.);
* Biografija (ang.);
* Straipsnių rinkinys skirtas rabinui atminti (ang.) .
Juodieji broliai (organizacija)

**Juodieji broliai** () – slapta Kražių gimnazijos studentų 1823 m. spalio mėnesį įkurta organizacija, kurios tikslas buvo veikti prieš carinės Rusijos valdžią ir baudžiavą. Pagrindiniai organizacijos įkūrėjai buvo Jonas Vitkevičius, Kiprijonas Jančevskis, Feliksas Zelenovičius ir Aloyzas Pesliokas. Jaunieji patriotai siekė atgauti tėvynei laisvę. Jie platino draudžiamas knygas, palaikė priešiškas carizmui nuotaikas, skelbė išsivadavimo šūkius. „Juodųjų brolių“ organizacija netrukus buvo susekta, jos nariai suimti ir žiauriai nubausti, tačiau jų veikla padarė neišdildomą įspūdį tuometinei Lietuvos visuomenei.

Suimtieji buvo nuvežti į Vilniaus buvusio Bazilijonų vienuolyno kalėjimą. Mirties bausme buvo nubausti Kražių kolegijos mokiniai Kiprijonas Jančevskis ir vos 15 metų sulaukęs J. Vitkevičius. Tik vėliau mirties bausmę caraitis Konstantinas pakeitė kalėjimu Babruisko tvirtovėje ir tarnyba kariuomenėje ar tremtimi Sibire.

Adomas Mickevičius kūrinyje *[[Vėlinės (poema)|Vėlinės]]* aprašė caro valdžios pirmąją sukurptą bylą Lietuvos jaunimui – Juodųjų brolių iš Kražių kolegijos bylą. Juodųjų brolių byla buvo savotiška įžanga į visą Vilnių sukrėtusią filomatų ir filaretų bylą. Vienoje poemos dalyje poetas piešia graudų vaizdą, kaip Vilniuje prie Aušros vartų atsisveikina su visai dar vaikais, sukaustytais grandinėmis ir išvežamais visam laikui iš tėvynės.

## Literatūra
* Władysław Jewsiewicki, „Batyr. O Janie Witkiewiczu 1808–1839“ PIW, Warszawa 1983
* Bartłomiej Sienkiewicz, „Ciemne światło“, Tygodnik Powszechny nr 51-52, 20-27 grudnia 2009, s. 40

## Šaltiniai
Anakonda 2: kruvinosios orchidėjos beieškant

**Anakonda 2: kruvinosios orchidėjos beieškant** () – 2004 m. siaubo trileris, režisuotas Dwight H. Little. Tai siužetu nesusijęs filmo „Anakonda“ tęsinys. Jame pasakojama apie ilgaamžiškumą suteikiančios orchidėjos ieškančią farmacininkų ekspediciją, kuri patenka į milžiniškų gyvačių irštvą.

## Siužetas

Farmacininkų grupė, gavusi įrodymų, kad „kruvinosios orchidėjos“ žiedai stabdo ląstelių senėjimą ir yra lyg jaunystės eleksyras, leidžiasi į ekspediciją Borneo salon. Ši gėlė labai reta, auga tik viename džiunglių regione, ir žydi kartą per 7 metus. Per liūčių laikotarpį keliautojus plukdyti sutinka tik kapitonas Bilas. Džekas jam pažada sumokėti papildomą sumą, jei jis keliausiąs greitesniu, bet nesaugiu maršrutu. Laivas nukrenta nuo krioklio, todėl ekspedicijos dalyviai priversti keliauti pėsčiomis. Čia jie susiduria su milžiniškomis anakondomis. Viena jų pražudo ir kapitoną Livingstoną, kuris turėjęs išgelbėti sudužusią ekspediciją. Žmonės pasiekia apleistą galvų medžiotojų kaimą ir ima statytis plaustą. Tačiau Džekas nelinkęs pasiduoti ir siekia pririnkti orchidėjų, nors visi kiti tam priešinasi. Tuomet jis pagrobia plaustą ir išplaukia pats vienas rinkti gėlių. Likę ekspedicijos nariai milžiniškų gyvačių pilnomis džiunglėmis priversti keliauti, kad atgautų plaustą. Tačiau ten Džekas, grasindamas ginklu juos verčia rinkti gėles, augančias virš anakondų irštvos. Džeką sugelia nuodingas voras ir jis praryjamas gyvatės, o vėliau visą ežerą su gyvatėmis užverčia nuošliauža.

## Aktoriai
* Johnny Messner – Bill Johnson
* KaDee Strickland – Samantha Rogers
* Salli Richardson – Gail Stern
* Matthew Marsden – Dr. Jack Byron
* Eugene Byrd – Cole Burris
* Morris Chestnut – Gordon Mitchell
* Karl Yune – Tran Wu
* Nicholas Gonzalez – Dr. Ben Douglas
* Andy Anderson – John Livingston

## Filmavimas

Filmas filmuotas Fidžyje (Navua upė, Viti Levu), Naujojoje Zelandijoje, JAV (Oklahoma Sityje).
Panerių geležinkelio stotis

**Panerių geležinkelio stotis** – geležinkelio stotis Aukštuosiuose Paneriuose, pietvakarinėje Vilniaus miesto dalyje. Geležinkelio mazgas, kuriame jungiasi Vilniaus–Kauno geležinkelis ir šaka link Valčiūnų. Stotyje formuojami traukiniai, kraunami ir iškraunami vagonai. Stotis priklauso aukščiausiajai klasei, čia stoja keleiviniai traukiniai Vilnius–Kaunas, Vilnius–Trakai, Vilnius–Varėna–Marcinkonys. Rytų kryptimi yra išlikęs Panerių geležinkelio tunelis, kuriuo eismas nebevyksta.

## Istorija

Nors geležinkelis nutiestas dar 1862 m., Panerių stotis atidaryta 1898 m. 1915 m. žymima ne Panerių vardu , XX a. tarpukariu atsirado Panerių () pavadinimas.

Po II pasaulinio karo stotis išsiplėtė Panerius prijungus prie Vilniaus. Tada ji tapo aukščiausios klasės stotimi, aptarnaujančia Vilniaus vakaruose esančias pramonės, prekybos, tiekimo įmones.

2003 m. atnaujinti peronai. Nuo 2013 m. rugsėjo 26 d. iš Panerių geležinkelio stoties į Kazachiją vyksta konteinerinis traukinys „Baltijos vėjas“.

## Šaltiniai
Vaidotų geležinkelio stotis

**Vaidotų geležinkelio stotis** (iš pradžių ***Vilniaus skirstomoji geležinkelio stotis***) – geležinkelio stotis Vaidotuose, Vilniaus miesto pietuose. Prekinių krovinių geležinkelio mazgas. Stotis priklauso aukščiausiajai klasei, čia veikia svarbiausia šalies geležinkelio skirstymo stotis. Vaidotų geležinkelio skirstymo stotis pastatyta Vilniaus geležinkelio stoties ir Panerių geležinkelio stoties krovoms sumažinti.

Vaidotai yra pirmoji visiškai automatizuota skirstymo stotis Rytų Europoje, stotyje gali būti paskirstyta iki 3000 vagonų per parą. Tai antrasis pagal dydį Lietuvoje krovininių vagonų paskirstymo mazgas po Radviliškio komplekso. Stotis sujungta Vilniaus–Vaidotų–Panerių žiedu. Veda dvi tarptautinės linijos – iš Ukrainos per Baranovičius ir iš Baltarusijos per Maladečiną, taip pat vietinė geležinkelio apylanka pro Nemėžį į Kyviškes. Keleiviniai traukiniai Vaidotuose nestoja.

## Istorija

1987 m. priemiestinio traukinių eismo tvarkaraštyje nurodytos dvi poros priemiestinių traukinių, važiavusių į šią stotį iš Vilniaus per Kirtimus ir Valčiūnus. Oficialiai stotis įkurta 1989 m., pirmasis jos pavadinimas – *Vilniaus skirstomoji geležinkelio stotis*.

Nuo XXI a. 2-ajame dešimtmečio stotyje keleiviniai traukiniai nebestoja. 2022 m. dėl sankcijų Rusijai ir Baltarusijai stotis nukentėjo – triskart sumažėjo pravažiuojančių traukinių, teko perpus mažinti darbuotojų skaičių. 2022 m. pradėta stoties elektrifikacija Vilniaus mazgo ir linijos iki Klaipėdos elektrifikacijos projekte.

## Stoties ruožas

Kurį laiką stotyje buvo 3 keleivinio eismo stotelės, daugiausia skirtos geležinkelio darbuotojams:
* krovinių išskirstymo kelyno (KIK) stotelė , kur yra vienas aukščiausių krovinių skirstymo kalnelių;
* maršrutų relinės centralizacijos (MRC) stotelė;
* atvykimo-išvykimo kelynas (AIK) stotelė , kur priimami atvykstantys ir išleidžiami išvykstantys prekiniai traukiniai.

## Šaltiniai

## Nuorodos
* Wikimapia.org:
** Vaidotų geležinkelio stočių kompleksas
** Geležinkelio stotis „Vaidotai AIK“
** Geležinkelio stotis „Vaidotai KIK“
Maywood (grupė)

**Maywood** – olandų 8-9 dešimtmečio pop grupė. Jų didžiausias hitas buvo 1980 metais įrašyta daina „Late At Night“. Grupė atstovavo Nyderlandams 1990 m. Eurovizijoje (Zagrebe) su daina „Ik wil alles met je delen“, kuri užėmė penkioliktą vietą.

## Diskografija

### Albumai
* Maywood (1980)
* Different Worlds (1981)
* Colour My Rainbow (1982)
* Het beste van Maywood (1983)
* Beside You (1987)
* Achter De Horizon (1990)
* 6 Of The Thirties (1991)
* Walking Back To Happiness (1991)
* De Hits Van Maywood (1992)
* More (1994)
* Good For Gold (1996)

### Singlai
* Since I Met You (1979)
* You Treated Me Wrong (1979)
* Give Me Back My Love (1980)
* Mother, How Are You Today? (1980)
* Late At Night (1980)
* Mutter (1980)
* Lichtermeer (1980)
* Distant Love (1981)
* Rio (1981)
* Mano (1981)
* Get Away (1982)
* Star (1982)
* Colour My Rainbow (1982)
* I Believe In Love (1982)
* No More Winds To Guide Me (1982)
* Ask for Tina (1983)
* Show Me The Way To Paradise (1983)
* Late At Night (1984)
* Standing In The Twilight (1984)
* It Takes A Lifetime (1985)
* Lonely Nights (1985)
* When I Look Into Your Eyes (1986)
* Help The Children Of Brazil (1987)
* If You Need A Friend (1987)
* Break Away (1987)
* Kom In Mijn Armen (1989)
* Hey Hey Hey (1989)
* Ik Wil Alles Met Je Delen (1990)
* Ik Blijf Naar Jou Verlangen (1991)
* Stupid Cupid (1992)
* You And I (1993)
* Give Me Something (1993)
* Blue Sunday Morning (1993)

## Nuorodos

* Maywood – „Late At Night“ (video)

|-
Jacob Joseph

**Jakobas Josefas** (1840 m. Kražiuose, Rusijos imperija – 1902 m. liepos 28 d. Niujorke, JAV) – Lietuvos ir JAV rabinas.

## Biografija

Gimė 1840 m. Kražiuose. Mokėsi Kauno ješivoje pas rabiną Yisroel Salanter, vėliau pas rabiną Naftali Zvi Yehuda Berlin Valažino ješivoje. 1968 m. tapo Veliuonos rabinu, 1870 m. Jurbarko, vėliau Žagarės ir Kauno. 1888 m. Niujorko žydų bendruomenė pakvietė jį dirbti į savo kongregaciją. Prieš išvykdamas, tais pačiais metais Vilniuje išleido komentarų ir novelių rinkinį *Le’Beis Yaakov*. Atvykęs į Niujorką susidūrė su daug sunkumų, tokių kaip vietinės žydų bendruomenės susiskaldymas, žydų atitolimas nuo religijos ir liberalus gyvenimo būdas, tačiau daugeliu atvejų jam pavyko suvienyti žydų bendruomenę ir toliau laikytis savų tradicijų. Kovojo už griežtų kašruto taisyklių laikymąsi Niujorko žydų aškenazių bendruomenėje. Tapo pirmuoju ir vieninteliu Niujorko vyriausiuoju rabinu. 1897 m. patyrė insultą ir paskutinius savo gyvenimo metus buvo paralyžiuotas. Mirė 1902 m. liepos 28 d. Niujorke. Jo laidotuvėse dalyvavo apie 50 000 žydų.

## Nuorodos
* Biografija www.shtetl.lt ;
* Biografija www.jewishencyclopedia.com (ang.);
* Laidotuvių aprašymas (ang.).
Kiprijonas Jančevskis

**Kiprijonas Mykolas Jančevskis** (1805 m. vasario 21 d. Diržioniuose, Rusijos imperija – 1853 m. rugsėjo 19 d. Blinstrubiškiuose, Rusijos imperija) – dvarininkas, herbo Dolega bajoras, karininkas, rezistentas, Raseinių apskrities maršalka.

## Biografija

Gimė 1805 m. vasario 21 d. Diržioniuose. Mokėsi Raseinių apskrities mokykloje, vėliau Kauno gimnazijoje, kur jo mokytojas buvo Adomas Mickevičius. Dėl satyrinių eilėraščių ir susirėmimų su gimnazijos vadovybe 1823 m. perėjo mokytis į Kražių gimnaziją. Čia jis įsteigė Juodųjų brolių draugiją, turėjusią tikslą veikti prieš carinės Rusijos valdžią ir baudžiavą. Susekus draugijos veiklą, 1824 m. kartu su Jonu Prosperu Vitkevičiumi - Batyru buvo nuteistas mirti. Caraitis Konstantinas bausmę pakeitė kalėjimu Babruisko tvirtovėje ir tarnyba kariuomenėje ar tremtimi Sibire. Vežamas iš Vilniaus į kalėjimą nerodė jokios baimės ir buvo itin tvirtas, šį išvežimo epizodą įamžino Adomas Mickevičius savo kūrinio *[[Vėlinės (poema)|Vėlinės]]* III dalyje: *"Jančevskį išvedė  nors tas labai sublogo, bet priminė kažkuo kilmingą, rimtą žmogų."* 1826 m. paleistas iš Babruisko, Jančevskis tarnavo kariuomenėje, po penkerių metų užsitarnavo poručiko karinį laipsnį ir išėjo į atsargą. Grįžęs į Žemaitiją, gyveno savo Blinstrubiškių dvare, dalyvavo visuomeniniame gyvenime, buvo Raseinių apskrities maršalka. Kazimieras daug dėmesio skyrė ūkininkavimui, ėjo taip pat taikos teisėjo pareigas. Ypač domėjosi arkliais, parašė įvairiomis kalbomis nemaža straipsnių, parūpino graviūrų, litografijos darbų. Mirė 1853 m. rugsėjo 19 d., palaidotas Viduklės kapinėse.

Vedė dvarininko Kazimiero Burbos dukterį Kazimierą Burbaitę su kuria susilaukė dviejų sūnų Kazimiero ir Edvardo (1846-1918). Profesorius Edvardas Glinka Jančevskis buvo žymus botanikas. Jis vedė Jadvygą Šetkevičiūtę (1856-1941), žymaus lenkų rašytojo, Nobelio premijos laureato Henriko Sienkievičiaus žmonos seserį.

## Nuorodos
* Iškilūs žemaičiai ir jų darbai ;
* Biografija (lenk.) .

## Šaltiniai
Dressed to Kill Tour

**Dressed to Kill Tour** – aštuntasis amerikiečių dainininkės Cher koncertinis turas, skirtas reklamuoti jos 26-ąjį studijinį albumą „Closer to the Truth“. Turas prasidės 2014 m. kovo 22 d. Finikse, JAV. Turas tęsis iki liepos mėnesio Šiaurės Amerikos žemyne.

Pat Benatar apšildys pirmuosius 13 koncertų. Cyndi Lauper bus atidarymo atlikėja nuo 2014 m. balandžio 23 d. iki liepos 11 d.  Cyndi Lauper apšildė Cher turus Do You Believe? Tour ir Living Proof: The Farewell Tour.

## Atliekamos dainos

# Woman's World
# Strong Enough
# Dressed To Kill
# The Beat Goes On
# I Got You Babe 
# Gypsys, Tramps & Thieves
# Dark Lady
# Half Breed
# Welcome To Burlesque
# You Haven't Seen the Last of Me
# Take It Like A Man
# Walking in Memphis
# Just Like Jesse James
# Heart of Stone
# The Shoop Shoop Song (It's in His Kiss)
# Bang Bang (My Baby Shot Me Down)
# I Found Someone
# If I Could Turn Back Time
# Believe
# I Hope You Find It

## Turo datos

## Nuorodos
*Dressed To Kill Tour oficiali svetainė 

## Šaltiniai
Kate Winslet

**Keitė Vinslet** (; g. 1975 m. spalio 5 d.) − britų kino ir teatro aktorė.

Keitės Vinslet tėvai buvo teatro aktoriai, o senelis turėjo nuosavą teatrą. Būdama vienuolikos metų, Keitė įstojo į Redfordo vidurinę teatro mokyklą ir ją baigė po penkerių metų. Aktorinį kelią Keitė Vinslet pradėjo 1991 m., debiutuodama D. Britanijos televizijoje. 1994 m. ji nusifilmavo pirmoje savo kino juostoje „Dangiški sutvėrimai“ (*Heavenly Creatures*), kurią palankiai įvertino kino kritikai. Bet didžiausias jos vaidmuo buvo filme „Titanikas“ (*Titanic*).

## Filmografija
* 1994 − Heavenly Creatures (Dangiški sutvėrimai)
* 1995 − A Kid in King Arthur’s Court (Pirmasis riteris prie Karaliaus Artūro dvaro)
* 1995 − Sense and Sensibility (Protas ir jausmai)
* 1996 − Jude
* 1996 − Hamlet
* 1997 − Titanikas
* 1998 − Hideous Kinky
* 1998 − Marrakesh Express
* 1999 − Faeries
* 1999 − Holy Smoke
* 2000 − Quills
* 2001 − War Game
* 2001 − Enigma
* 2001 − Christmas Carol: The Movie
* 2001 – Iris
* 2003 – Plunge: The Movie
* 2003 − The Life of David Gale
* 2003 − Jausmų galia
* 2004 − Finding Neverland
* 2004 − Pride
* 2004 − Romance & Cigarettes
* 2006 − All the King’s Men
* 2006 − Maži vaikai
* 2006 − Srovės nublokšti
* 2006 − The Holiday
* 2008 − Skaitovas
* 2008 − Revolutionary Road
* 2009 − Sólskinsdrengurinn
* 2011 − Mildred Pierce
* 2011 − Užkratas
* 2011 − God of Carnage
* 2011 − Kivirčas
* 2013 − Movie 43
* 2013 − Labor Day
* 2014 − Divergent
* 2015 - Insurgent

## Oskaro nominacijos
**Nominuota**:
* Geriausia antro plano aktorė
(1996 − Sense and Sensibility)
* Geriausia aktorė
(1998 − Titanic)
* Geriausia antro plano aktorė
(2002 − Iris)
* Geriausia aktorė
(2005 − Eternal Sunshine of the Spotless Mind)
* Geriausia aktorė
(2007 − Little Children)

**Apdovanota**:
* Geriausia aktorė
(2009 − The Reader)

## „Auksinio gaublio“ nominacijos
**Nominuota**:
* Geriausia antro plano aktorė
(1996 − Sense and Sensibility)
* Geriausia aktorė (drama)
(1998 − Titanic)
* Geriausia antro plano aktorė
(2002 − Iris)
* Geriausia aktorė (komedija arba miuziklas)
(2005 − Eternal Sunshine of the Spotless Mind)
* Geriausia aktorė (drama)
(2007 − Little Children)
* Geriausia aktorė (komedija arba miuziklas)
(2012 − Carnage)
* Geriausia aktorė (drama)
(2014 − Labor Day)

**Apdovanota**:
* Geriausia antro plano aktorė
(2009 − The Reade)
* Geriausia aktorė (drama)
(2009 − Revolutionary Road)
* Geriausia aktorė (mini serialas arba telefilmas)
(2012 − Mildred Pierce)

## Nuorodos

* 
* Apie Kate Winslet (anglų k.)
Vilniaus autobusų stotis

**Vilniaus autobusų stotis** – autobusų stotis Vilniuje, esanti adresu Sodų g. 22. Netoli Vilniaus geležinkelio stoties.

## Istorija

Vilniaus autobusų stotis atidaryta 1974 m. balandžio 4 d. Pastato architektas Vytautas Brėdikis. Stotis rekonstruota 2000 m.

Stoties patalpos užima 3500 m², dengtos autobusų išvykimo ir atvykimo aikštelės-2000 m².

## Maršrutai
Tarpmiestiniais maršrutais Vilnius sujungtas su daugeliu Lietuvos gyvenviečių. Tarptautiniai maršrutai Vilniaus autobusų stotį jungia su Jungtine Karalyste, Austrija, Vengrija, Norvegija, Švedija, Ukraina, Airija, Graikija, Šveicarija,Danija, Italija, Čekija, Vokietija, Suomija, Ispanija, Portugalija, Belgija, Nyderlandais, Maroku, Lenkija, Estija, Latvija ir Prancūzija.

## Šaltiniai

## Nuorodos
* Oficiali svetainė
Arbatėlė su Musoliniu

**Arbatėlė su Musoliniu** () – 1999 m. italų-britų pusiau autobiografinis filmas, kurį režisavo Franco Zeffirelli, o scenarijų parašė John Mortimer. Filmas pasakoja istoriją apie italų berniuką, kurį augina būrys britų ir amerikiečių moterų prieš ir per Antrąjį pasaulinį karą.

## Pagrindiniai aktoriai

* Cher – Elsa Morganthal Strauss–Almerson
* Maggie Smith – Lady Hester Random
* Judi Dench – Arabella
* Lily Tomlin – Georgie Rockwell
* Joan Plowright – Mary Wallace
* Baird Wallace – paauglys Luca
* Charlie Lucas – jaunasis Luca
* Michael Williams – britų konsulas
* Jackie Basehart – grafas Bernardini
* Paula Jacobs – Molly

## Apdovanojimai ir nominacijos
;Laimėjo
* 2000 – BAFTA apdovanojimai – Geriausia antraplanė aktorė; Maggie Smith.
* 2000 – Hollywood Makeup Artist and Hair Stylist Guild Awards – Geriausias plaukų stilius; Vivian McAteer.
* 2000 – Italian National Syndicate of Film Journalists – Geriausias kostiumų dizainas (Migliori Costumi); Anna Anni, Alberto Spiazzi.

;Nominacijos
* 1999 – Golden Trailer Awards – Geriausia drama.
* 2000 – BAFTA apdovanojimai – Geriausias kostiumų dizainas; Jenny Beavan, Anna Anni, Alberto Spiazzi.

## Nuorodos
* 

## Šaltiniai
Ramiojo vandenyno pakrantės kalnagūbriai

**Ramiojo vandenyno pakrantės kalnagūbriai** () – kalnagūbrių grupė Šiaurės Amerikoje, Šiaurės Amerikos Kordiljerų ruože pagal Ramiojo vandenyno pakrantę. Šio regiono kalnų terminologija paini, nes daug masyvų ten įvardijama kaip ***Ramiojo vandenyno kalnagūbriai*** (*Pacific Range*) arba ***Pakrantės kalnagūbriai*** (*Coast Range*). Visgi, dažniausiai šis terminas naudojamas JAV šiaurės vakarinės dalies kalnams. Platesne prasme, Ramiojo vandenyno pakrantės kalnagūbrius sudaro visi JAV, Kanados ir Meksikos vakarinės pakrantės kalnai: Čugačo kalnai, Šv. Elijo kalnai, Pakrantės kalnai, Vankuverio salos kalnai, Kaskadiniai kalnai, Olimpiko kalnai, Oregono pakrančių kalnagūbriai, Klamato kalnai, Siskiju kalnai, Kalifornijos pakrančių kalnagūbriai, Vakarų Siera Madrė. Kartais dar įtraukiami ir Siera Nevados kalnai.

Sudaryti daugiausia iš mezozojaus ir kainozojaus metamorfinių uolienų. Šiaurėje padengti tundros augmenija, toliau į pietus – eglių, kėnių, cūgų miškais, Kalifornijoje – pušimis, čiaparalės krūmynais.

## Šaltiniai
Fernetas

**Fernetas** () – vienas iš amaro variantų, kartus, aromatingas spiritas. Fernetai gaminami naudojant daug žolelių ir prieskonių, kurių rinkinys priklauso nuo recepto. Fernetų gardinimui dažnai naudojami mira, rabarbaras, vaistinė ramunė, tikrasis kardamonas, alavijas ir šafranas. Gėrimo pagrindas yra vyno spiritas, spalvintas karamelės dažikliais. Egzistuoja ferneto variantai, pagardinti mėta. Stiprumas – 45% alkoholio.

Fernetas paprastai į stalą patiekiamas kaip digestyvas (gėrimas, geriamas pavalgius), bet gali būti tiekiamas gerti su kava ar espresu arba maišomi su šiais gėrimais, kad būtų gauti alkoholiniai kavos gėrimai.
Gali būti patiekiamas kambario temperatūros ar su ledo kubeliais.

Ferneto kvapas gali būti apibūdintas „kaip juodosios lakricos skonio Listerine“.

## Populiarumas
Fernetas labai populiarus Argentinoje, kur jo per metus pagaminama apie 25 mln. litrų. 35% produkcijos parduodami Buenos Airių provincijoje ir Buenos Airėse, apie 30% – Kordobos provincijoje. Fernetas paprastai geriamas maišytas su kola, bet dažnai geriamas ir su gazuotu vandeniu („senamadiškai“) ar net neskiestas.

Fernetas dar prieš sausojo įstatymo laikus išpopuliarėjo San Francisko įlankos rajone. 2008 m. San Franciske buvo suvartojama 25% JAV rinkos ferneto. San Francisko baruose fernetas paprastai pateikiamas stikliukuose maišytas su kuo nors, o po to užgeriamas imbieriniu eliu.

Šis gėrimas dar labiau išgarsėjo, kai buvo pranešta, kad jis yra 2007 m. Atvirojo golfo čempionato nugalėtojo Anchelio Kabreros (*Ángel Cabrera*) mėgstamas gėrimas.

## Alkoholiniai kokteiliai
Fernetas gali būti naudojamas gaminant kokteilius, tačiau stiprus jo skonis slopina kitus ingredientus. Juo kartais keičia kitas karčiąsias: pvz., *Fanciulli cocktail* yra *Manhattan* kokteilis, kuriame vietoj *[[Angostura]]* karčiosios panaudotas fernetas.

*Fergus Henderson* populiarina receptą, vadinamą „A Miracle“ ar „Dr. Henderson“, kuriame dvi dalys ferneto ant ledo maišomos su viena dalimi *[[crème de menthe]]*.

## Nuorodos
Berežanai

**Berežanai** () – miestas vakarų Ukrainoje, Ternopilio srityje, 50 km į vakarus nuo Ternopilio, prie Zolota Lypos upės. Rajono centras. Keliai į Ternopilį, Stryjų, Pidhaicus. Stiklo, baldų, maisto (duonos, aliejaus, konservų) pramonė.

Yra XVI a. pilis, 1764 m. statyta armėnų bažnyčia, XVII a. barokinis bernardinų vienuolynas, XVII a. unitų Šv. Trejybės bažnyčia, 1803 m. rotušė, XVII a. pastatyta katalikų Šv. Petro ir Povilo bažnyčia, sinagogos liekanos, XVIII–XIX a. ampyro stiliaus visuomeniniai ir gyvenamieji pastatai.

## Istorija

Berežanai rašytiniuose šaltiniuose minimi nuo 1375 m. Valdant Žygimantui Senajam, Berežanų žemės atiduotos dvarininkui Nikolajui Seniavskiui. Vėliau per giminystės ryšius Berežanai ir Seniavskui atiteko Čartoriskiams, vėliau Liubomirskiams, Patackiams. Nuo XVII a. pab. Berežanuose gyveno ženkli armėnų bendruomenė.

Oficialiai miesto statusas suteiktas 1939 m.


Бережанський замок.JPG|Pilies griuvėsiai
Berezhany 134.jpg|Armėnų bažnyčia
Ukraina (23).jpg|Šv. Trejybės bažnyčia
Бережанська ратуша.jpg|Rotušė


## Šaltiniai
Mirtas

**Mirtas** () – itališkas likeris, populiarus Sardinijos, Kaprajos ir Korsikos salose. Pagrindinis gardinis ingredientas yra tikroji mirta, kuri laisvai auga Sardinijoje. Gaminant šį likerį spirite mirkinamos mirtos uogos arba uogų ir lapų mišinys. 

Mirto variantai:
* *Mirto rosso* (raudonasis mirtas) – gaminamas iš mirtos uogų, saldus.
* *Mirto bianco* (baltasis mirtas) – gaminamas iš mirtos lapų.


File:Myrtus communis 10.jpg|Mirtų uogos, paruoštos likerio gamybai
File:Macerazione mirto g2.jpg|Mirtų uogų mirkymas alkoholyje
File:Macerazione mirto g1.jpg|Mirtų uogų mirkymas
Berezinos biosferos draustinis

**Berezinos biosferos draustinis** (, ) – saugoma gamtos teritorija Baltarusijoje, Vitebsko ir Minsko srityse, Berezinos aukštupio baseine. Įkurtas 1925 m., o 1978 m. pertvarkytas į biosferos draustinį. Užima 85,2 tūkst. ha. Patenka į UNESCO biosferos draustinių sąrašą. Administracija – Domžericuose (Lepelio raj.).

Draustinis skirtas būdingos pelkių augmenijos, žmogaus mažai paveiktų augalijos ir gyvūnijos buveinių apsaugai. 89 % teritorijos dengia miškai – tiek spygliuočių (eglių, pušų), tiek lapuočių (beržų, alksnių, drebulių, ąžuolų, uosių), gausu pelkių (didžiausia – Karolinskojės, 74 km²). Be Berezinos (jos ilgis draustinyje – 110 km) dar teka ~50 jos intakų, gausu ežerų (didžiausi: Palikas – 7,68 km², Plavnas – 3,32 km²).

Berezinos draustinyje sutinkama daugiau nei pusė visos Baltarusijos augalų rūšių. Apie 80 jų įtraukta į Raudonąją knygą. Čia gyvena 59 žinduolių rūšys (tarp jų – bebrai, lūšys, ūdros, lokiai, briedžiai, barsukai, stumbrai, šernai, stirnos ir kt.), 234 paukščių rūšys (juodieji gandrai, kurtiniai, ereliai žuvininkai, gyvatėdžiai, kurapkos, kilnieji ereliai, tripirščiai geniai, didieji apuokai, sakalai keleiviai ir kt.), 11 varliagyvių, 5 roplių rūšys.

Draustinyje yra pilkapių, Berezinos vandens kelio įrengimų, karo mūšių vietų. Veikia gamtos muziejus.

## Šaltiniai
Dawn Martin

**Dawn Martin** (g. 1976 m. Dandolke, Airijoje) – Airijos dainininkė.

1998 metais Dawn Martin buvo pasirinkta atstovauti Airijai Eurovizijos dainų konkurse su daina „Is Always Over Now?“. Jame su 64 taškais užėmė 9 vietą.

|-
Berezanė (miestas)

**Berezanė** () – miestas (srities pavaldumo) Ukrainoje, Kijevo srityje, 65 km į rytus nuo Kijevo, prie Nedros upės. Stotis prie Kijevo–Charkovo geležinkelio. Maisto (mineralinio vandens, pašarų), tekstilės, statybinių medžiagų (gelžbetonio) pramonė. Yra kultūros namai, cerkvė, krašto muziejus, keletas tarybinių paminklų.

## Istorija

Berezanė šaltiniuose minima nuo XVII a. Čia 1843 m. lankėsi Tarasas Ševčenka. Buvo rajono centru 1923–1933, 1934–1962 m. Berezanei miesto statusas suteiktas 1981 m.

## Šaltiniai
Zvi Yehuda Kook

**Zvi Jehuda Kukas** (1891 m. balandžio 23 d. Žeimelyje, Rusijos imperija – 1982 m. kovo 9 d. Jeruzalėje, Izraelis) – rabinas, mokytojas, visuomenės veikėjas.

## Biografija

Gimė 1891 m. balandžio 23 d. Žeimelyje. Tėvas Abraham Isaac Kook buvo pirmasis Palestinos aškenazių rabinas, 1896 m. su šeima persikraustė į Bauskę. 1904 m. su šeima emigravo į Palestiną, kur jo tėvas tapo Jafos rabinu. 1906 m. pradėjo mokytis Jeruzalės ješivoje. 1910 m. spausdino savo tėvo knygas. Siekdamas dar labiau gilintis į religijos studijas išvyko mokytis į Halberštato ješivą Vokietijos imperijoje. 1914 m. prasidėjus Pirmajam pasauliniam karui, suimtas kaip priešiškos Rusijos imperijos pilietis, tačiau buvo greitai paleistas ir išvyko į Šveicariją, kur dėl karo buvo įstrigęs jo tėvas. 1920 m. grįžo į Palestiną ir pradėjo mokyti *Netzakh Israel* mokykloje. Po metų išvyko į Europą, kur propagavo savo tėvo religines idėjas. 1922 m. Varšuvoje susituokė su Chava Lea Hutner. Grįžęs į Palestiną nuo 1923 m. buvo *Mercaz HaRav* ješivos direktorius, o nuo 1952 m. roš ješiva. Po Šešių dienų karo 1967 m. buvo vienas iš tų žmonių, kurie skatino Izraelio valdžią pradėti naujakurių statybas Gazos ruože ir Vakarų Krante, siuntė savo studentus statyti namų. Mirė 1982 m. kovo 9 d. Jeruzalėje. 

## Šaltiniai
Berezivka

**Berezivka** () – miestas pietų Ukrainoje, Odesos srityje, prie Tylihulo upės, 82 km į šiaurę nuo Odesos. Rajono centras. Šalia praeina Odesos–Kryvyj Ryho plentas, yra stotis prie Odesos–Bachmačo geležinkelio linijos. Maisto (vyno, pieno miltelių) pramonė. Yra kino teatras, parkas, stadionas, keletas paminklų.

## Istorija

Pilkapiai ir archeologiniai radiniai rodo, kad ši vietovė gyvenama keletą tūkstantmečių. 1 tūkstantmetyje pr. m. e. čia steigėsi graikų–skitų gyvenvietės. Dabartinė gyvenvietė įkurta 1802 m. nuo feodalų pabėgusių valstiečių. XIX a. pab. tapo prekybiniu, amatininkystės centru. Miesto statusas suteiktas 1962 m.

## Šaltiniai
Steponas Pliateris-Zyberkas

**Steponas Pliateris-Zyberkas** (1891 m. liepos 31 d. Kurtuvėnuose, Rusijos imperija – 1943 m. vasario 9 d. Aušvice, Trečiasis Reichas) – fotografas, dailininkas.

## Biografija

Gimė 1891 m. liepos 31 d. Kurtuvėnų dvare. Tėvas Liudvikas Viktoras Pliateris-Zyberkas, motina Teresė Zamoiskaitė. Baigė gimnaziją Vilniuje. 1912-1916 m. studijavo architektūrą Rygos technikos universitete. Priklausė lenkiškai universiteto draugijai Arkonija. Vėliau baigė Varšuvos dailės akademiją. Nuo 1912 m. pradėjo fotografuoti, darė įvairias kraštovaizdžių ir pastatų nuotraukas. Išmokęs fotografuoti, keliaudavo po Šiaulių apylinkes ir fotografuodavo kraštovaizdį. Žinomas jo fotografuotas gamtos vaizdų ciklas „Pory roku na Litwie" sudaro 12 numeruotų foto atvirukų, iš kurių šešiuose yra Šiaulių apylinkių vaizdai. 

1919-1920 m. priklausė Lenkų karinei organizacijai, kuri Kaune siekė nuversti Lietuvos valdžią. Gyvendamas Varšuvoje įkūrė fotografijos studiją *Photo-Plat*, aktyviai dalyvavo Varšuvoje vykusiose fotografijų parodose. 1931 m. priimtas į Lenkijos *Fotoklubo* draugiją. 1934 m. birželio 22 d. vedė Hana Kristina Gacką. Prasidėjus II pasauliniam karui suimtas gestapo ir pasodintas į Paviako kalėjimą. 1943 m. sausio 17 d. išvežtas į Aušvico koncentracijos stovyklą, kur 1943 m. vasario 9 d. buvo sušaudytas.  


Vaizdas:Tablica upamiętniająca Stefana Plater-Zyberka w Kościele św. Stanisława Kostki w Warszawie.JPG|Paminklinė lenta Varšuvos Šv. Stanislovo Kostkaus bažnyčioje


## Literatūra
* Arkadiusz Janicki: Studenci polscy na Politechnice Ryskiej w latach 1862-1918. T. 2,. Gdańsk: Wydawnictwo Uniwersytetu Gdańskiego, 2005. ISBN 
8373262830.

## Šaltiniai
Berezovka

**Berezovka** (*Березовка*) gali reikšti:

* Berezovka – miestas Ukrainoje, Odesos sr.;
* Berezovka – kaimas Kaliningrado sr., Gurjevsko raj.;
* Berezovka – kaimas Kaliningrado sr., Nemano raj.;
* Berezovka – Dauguvos intakas Latvijoje;
* įvairių gyvenviečių ir upių pavadinimas Rusijoje, Ukrainoje, Baltarusijoje, Kazachstane.

Taip pat:
* Beriozovka
Kevin Costner

**Kevinas Maiklas Kostneris** (; g. 1955 m. sausio 18 d.) – JAV aktorius, dainininkas, muzikantas, prodiuseris ir kino režisierius. Jis pelnė du Oskarus, tris Auksinius gaublius ir vieną Emmy, buvo nominuotas trims BAFTA apdovanojimams. Tarp žymiausių Kostnerio filmų yra „Neliečiamieji“, „Bull Durham“, „Svajonių laukas“, „Šokis su vilkais“, „JFK“, „Robinas Hudas – vagių karalius“ ir „Sargybinis“.

Jis taip pat pelnė Primetime Emmy, Auksinio gaublio ir Ekrano aktorių gildijos apdovanojimus už vaidmenį televizijos mini seriale „Hatfields & McCoys“.

## Biografija
Gimė Linvude, Kalifornijoje. Yra jauniausias iš trijų sūnų (vidurinysis mirė gimdymo metu). Jo motina, Sharon Rae, buvo socialinė darbuotoja, tėvas, William Costner, buvo elektrikas. Vaikystėje dėl dažnos tėvo darbovietės kaitos augo įvairiose Kalifornijos vietose.

Kostneris kine debiutavo 8-ąjį XX a. dešimtmetį. Pripažinimo susilaukė 1987 m., atlikęs federalinio agento Elioto Neso vaidmenį filme „Neliečiamieji“ ir pagrindinę rolę trileryje „No Way Out“. Savo, kaip A klasės aktoriaus, statusą įtvirtino beisbolo tematikos filmuose, kaip kad „Bull Durham“ (1988 m.) ir „Svajonių laukas“ (1989 m.). Dar didesnio pasisekimo Kostneris sulaukė pasirodžius jo filmui „Šokis su vilkais“. Jis ne tik jame vaidino, bet ir režisavo bei buvo vienas iš prodiuserių. Filmas buvo nominuotas 12 Oskaro apdovanojimų, septynis iš jų laimėjo, įkaitant du (geriausias režisierius ir geriausias filmas), kurie atiteko jam pačiam.

Vėliau Kostneris vaidino filmuose „Robinas Hudas – vagių karalius“ (1991 m.), „JFK“ (1991 m.), „Sargybinis“ (1992 m.), Klinto Istvudo „Tobulas pasaulis“ (1993 m.). Visi iš jų susilaukė tiek didžiulės komercinės sėkmės, tiek kritikų pripažinimo. Vėliau Kostneris dar kartą pabandė išmėginti jėgas režisūroje su filmais „Vandens pasaulis“ (1995 m.) ir „Laiškanešys“ (1997 m.), kurie abu plačiai kritikų pripažįstami finansine ir menine nesėkme. „Laiškanešys“ susilaukė prastesnių pasekmių, filmas pelnė net penkias Auksines avietes, įskaitant blogiausio filmo, blogiausio aktoriaus ir blogiausio režisieriaus kategorijose.

## Filmografija

## Išnašos

## Nuorodos

*
Beržė urvas

**Beržė urvas** () – karstinė praraja Prancūzijoje, Vakarų Alpėse, Verkoro masyve (prie Anženo kaimo), Verkoro urvų sistemoje. Įėjimas į urvą yra 1460 m aukštyje. Apskaičiuotas gylis – 1271 m. Pagal gylį, tai 28 pasaulyje ir 4 Prancūzijoje urvas. Ilgis – 31 790 m. Turi 9 angas. Sudarytas iš kalkakmenio.

Urvą 1953 m. atrado prancūzas Žozefas Beržė (Joseph Berger; jo garbei ir pavadintas). Iki 1963 m. jis laikytas giliausiu pasaulio urvu, kuris siekė ~1122 metrus. 2010 metais buvo pasiektas 1271 metrų gylis.

Beržė urvas itin pavojingas. Išlipti iš dugno ir pasiekti paviršių užtrunka nuo 15 iki 30 val. Lietaus metu urvas užliejamas vandeniu (tokiu būdu 1996 m. čia žuvo 2 speleologai).

## Šaltiniai
Beringo ledynas

**Beringo ledynas** () – ledynas JAV, pietų Aliaskoje. Prasideda Baglio ledlaukyje, Čugačo kalnuose. Ilgis 80 km (ilgiausias Šiaurės Amerikoje), plotis 8–43 km. Užsibaigia Vitaus ežere, 10 km nuo Aliaskos įlankos kranto.

Per paskutinį amžių ledyno galas atsitraukė per 12 km, taip pat dėl šiltesnio klimato ledyno storis sumažėjo keliais metrais. Per metus Beringo ledynas išskiria ~30 km³ vandens.

Pavadintas keliautojo Vitaus Beringo garbei.

## Šaltiniai
Beringo sala

**Beringo sala** () – didžiausia Komandoro salų grandinės, esančios į rytus nuo Kamčiatkos pusiasalio, tarp Ramiojo vandenyno ir Beringo jūros, sala. Nuo Kamčiatkos pusiasalio atskirta Kamčiatkos sąsiauriu, nuo Medno salos (rytuose) – Admirolo Kuznecovo sąsiauriu. Priklauso Rusijai, Kamčiatkos kraštui (Aleutų rajonas).

Plotas 1667 km². Ilgis iš šiaurės vakarų į pietryčius 90 km, plotis iki 24 km. Paviršius kalnuotas, iškyla iki 755 m. Būdinga tundros augmenija, gausų jūrinių paukščių kolonijų. Didžioji dalis salos patenka į Komandoro biosferos draustinį. Šiaurėje yra didelis Saranojės ežeras (32 km²).

2005 m. Beringo saloje gyveno 752 žmonės (tarp jų ~300 aleutų). Visi jie susitelkę Nikolskojės gyvenvietėje. Verčiamasi daugiausia žvejyba.

Beringo saloje yra 1741 m. čia mirusio keliautojo Vitaus Beringo kapavietė.

## Šaltiniai
Nikolskojė (Kamčiatka)

**Nikolskojė** (, ) – gyvenvietė Rusijoje, Kamčiatkos krašte, Komandoro salose esančioje Beringo saloje (jos šiaurės vakaruose). Aleutų rajono centras.

Tai vienintelė gyvenvietė salyne ir vienintelė vieta Rusijoje, kur kompaktiškai gyvena aleutai (jų čia yra ~300). Čia gyvenantys aleutai yra paskutiniai išnykstančių Medno ir Beringo aleutų tarmių vartotojai.

Yra aerodromas, prieplauka, veikia vidurinė mokykla, vaikų darželis, ligoninė, cerkvė. Yra vėjo–dyzelinė elektrinė. Verčiamasi daugiausia žvejyba.

## Istorija

Gyvenvietę 1826 m. įkūrė aleutai, atsikėlę iš Atu salos (Aleutų salynas). 1932 m. paskelbtas Aleutų nacionalinio rajono centru. XX a. vid. čia perkelti Preobraženskojės (Medno s.), Severnojės ir Saranojės (Beringo s.) gyventojai.
Kristen Stewart

**Kristen Jaymes Stewart** (g. 1990 m. balandžio 9 d.) – amerikiečių aktorė, gimusi Los Andžele, Kalifornijoje. Žymiausias ir populiarumą atnešęs jos vaidmuo yra Bela Svan – „Saulėlydžio“ sagoje. Aktorė taip pat vaidino tokiuose filmuose, kaip „Panikos kambarys“ (2002 m.), „Kalbėk“ (2004 m.), „Nešantys žinią“ (2007 m.), „Pramogų parkas“ (2009 m.), „Kelyje“ (2012 m.), „Snieguolė ir medžiotojas“ (2012 m.).

Už vaidmenį „Saulėlydžio“ sagoje aktorė yra nominuota ir pelniusi tokius apdovanojimus, kaip MTV filmų apdovanojimas, Paauglių pasirinkimo apdovanojimas. Filmai „Saulėlydis: brėkštanti aušra“ 1 ir 2 dalys yra sulaukę ir Auksinių aviečių nominacijų, o ji apdovanojimų – blogiausia aktorė ir blogiausia scenos pora (su Robert Pattinson).

Kristen Stewart mintys apie meilę aktorystei: „Aš myliu aktorystę, nes man patinka pasakoti žmonėms istorijas. Mėgstu vaidinti filmuose, kuriuose pasakojama nuostabios istorijos. Manęs nelabai domina buvimas Holivudo žvaigždute. Žinote, tai tiesiog darbas. Kai tau tenka keltis šeštą valandą ryto septynias dienas per savaitę, jauti, kad tai sunkus darbas.“

## Biografija
Stewart gimė ir užaugo Los Andžele, Kalifornijoje. Jos tėvai yra John Stewart, televizijos prodiuseris, kuris dirbo Fox televizijos kanale, ir Jules Mann-Stewart, scenaristė, gimusi ir augusi Australijoje. Kristen turi vyresnį brolį Cameron B. Stewart ir dar du įvaikintus brolius Dana ir Taylor.

Kristen karjera prasidėjo, kai agentas ją pastebėjo vaidinančią Kalėdiniame mokyklos spektaklyje, kai mergaitei buvo aštuoneri. Kristen savo pirmuosius vaidmenis gavo „Disney“ televizijoje ir filme „The Safety of Objects“. Neilgai trukus po šio filmo Kristen gavo galimybę suvaidinti su viena iš garsiausiu Holivudo aktorių – Jodie Foster. Kristen vaidino aktorės dukterį filme „Panikos kambarys“ (2002 m.). Stewart tuo metu buvo vos 12, už šį vaidmenį ji buvo nominuota Jaunųjų artistų apdovanojimuose ir gavo pripažinimą Holivude.

Vos sulaukusi septyniolikos aktorė gavo galimybę nusifilmuoti „Saulėlydyje“ (2008 m.), kartu su Robert Pattinson, kuris vaidino vampyrą Edvardą Kaleną. Filmas buvo pastatytas pagal to paties pavadinimo knygą, kuri jau tuomet buvo sulaukusi didžiulio populiarumo . Fanai visame pasaulyje nekantravo pamatyti ekranizuotą mirtingosios merginos meilės istoriją. Kristen nusifilmavo ir kitose „Saulėlydžio“ sagos dalyse, įkūnydama mirtingąją vampyro mylimąją Belą.

## Filmografija

## Išnašos

## Nuorodos
*
Liam Neeson

**Liamas Nisonas** (; g. 1952 m. birželio 7 d.) – airių aktorius, kuris išgarsėjo savo vaidmeniu Stiveno Spilbergo filme „Šindlerio sąrašas“. Kiti L. Nisono garsūs filmai: „Žvaigždžių karai: epizodas I – pavojaus šešėlis“, „“, „Sniegynų įkaitai“, „Titanų susidūrimas“, „Narnijos kronikos“ ir filmų „Pagrobimas“ serija.

## Jaunystė
Liamas Nisonas gimė Balimenoje, Antrimo grafystėje, Šiaurės Airijoje, Katerinos Nison ir Bernardo Nisono šeimoje. Augo katalikų šeimoje, jam duotas vietos kunigo Liamo vardas. Liamas yra trečias iš keturių vaikų ir turi tris seseris: Elizabetą, Bernadetą ir Rozaliną. Būdamas devynerių, L. Nisonas pradėjo lankyti boksą „All Saints Youth Club“ klube ir vėliau tapo Alsterio bokso čempionu. L. Nisonas pirmą kartą užlipo ant scenos būdamas vienuolikos, kai jo anglų kalbos mokytojas pasiūlė jam pagrindinį vaidmenį mokykloje.

1971 m. L. Nisonas įstojo į Karališkąjį Belfasto universitetą, kur studijavo fiziką ir informatiką.

## Karjera

### Ankstyvoji karjera
Metęs studijas universitete, L. Nisonas grįžo į Balimeną, kur dirbo įvairius darbus. 1976 m. jis prisijungė prie „Lyric Players'“ teatro Belfaste, kur vaidino dvejus metus. Pirmą kartą įgijo filmų patirties 1977 m., vaidindamas Jėzų Kristų ir Evangelistą religiniame filme „Piligrimo progresas“. L. Nisonas išvyko į Dubliną 1978 m. ir vaidino keliuose projektuose, bei prisijungė prie „Abbey“ teatro (Airijos nacionalinis teatras).

1980 m. filmų kūrėjas Džonas Burmanas pamatė L. Nisoną vaidinant Leni Smolą filme „Of Mice and Men“ ir pasiūlė jam Sero Gaveino vaidmenį filme „Ekskaliburas“ apie Karalių Artūrą. Po „Ekskaliburo“ L. Nisonas išvyko į Londoną, kur toliau vaidino mažo biudžeto filmuose ir televizijoje. Jis gyveno su aktore Helena Miren, su kuria susipažino filmuojant „Ekskaliburą“. Tarp 1982 ir 1987 m. L. Nisonas pasirodė penkiuose filmuose, labiausiai žinomi „The Bounty“ (1984, vaidino kartu su Melu Gibsonu ir Entoniu Hopkinsu) ir „Misija“ (1986, vaidino kartu su Robertu De Niro ir Džeremiu Aironsu).

1987 m. L. Nisonas išvyko į Holivudą.

### „Šindlerio sąrašas“
Režisierius Stivenas Spilbergas pasiūlė L. Nisonui Oskaro Šindlerio vaidmenį filme „Šindlerio sąrašas“ apie Holokaustą, po to, kai šis pamatė L. Nisoną pjesėje „Anna Christie“ Brodvėjuje.

L. Nisono vaidyba buvo įvertinta nominacija „Oskarui“ geriausio aktoriaus kategorijoje, tačiau geriausiu aktoriumi tada tapo Tomas Henksas už savo vaidmenį filme „Filadelfija“

### „Žvaigždžių karai“
1999 m. L. Nisonas vaidino filme „Žvaigždžių karai: epizodas I – pavojaus šešėlis“ džedajų mokytoją Qui-Gon Jinn. Džordžas Lukasas priėmė L. Nisoną į komandą, nes manė, kad aktorius turi puikių įgūdžių.

## Filmografija

## Išnašos

## Nuorodos

*
Jan Grankowski

**Janas Grankovskis** (1898 m. liepos 13 d. Kuršėnuose, Rusijos imperija –  1988 m. sausio 22 d. Varšuvoje) – Lenkijos lengvaatletis, ieties metikas, rutulio stumikas, trišuolininkas.

## Biografija

Gimė 1898 m. liepos 13 d. Kuršėnuose. 1921 m. Lvove vykusiame Lenkijos lengvosios atletikos čempionate ieties metimo rungtyje laimėjo sidabrą, trišuolio rungtyje bronzą, rutulio stumimo rungtyje užėmė ketvirtą vietą. Priklausė Lechia Lwów sporto klubui. 1921 m. dalyvavo Silezijos sukilime, apdovanotas Lenkijos Drąsos kryžiumi. 1924-1931 m. dirbo Lenkijos pasienio apsaugos korpuse.

## Literatūra
* Henryk Kurzyński, Stefan Pietkiewicz, Janusz Rozum, Tadeusz Wołejko: Historia Finałów Lekkoatletycznych Mistrzostw Polski 1920-2007. Konkurencje męskie. Szczecin – Warszawa: Komisja Statystyczna PZLA, 2008. ISBN 978-83-61233-20-6.
* Henryk Kurzyński, Stefan Pietkiewicz, Marian Rynkowski: Od Adamczaka do Zasłony - Leksykon lekkoatletów polskich okresu międzywojennego - mężczyźni. Warszawa: Komisja Statystyczna PZLA, 2004. ISBN 83-9136-63-9-1.

## Šaltiniai
Donald Kagan

**Donaldas Kaganas** (1932 m. gegužės 1 d. Kuršėnuose – 2021 m. rugpjūčio 6 d. Vašingtone, JAV) – Lietuvos žydų kilmės JAV istorikas, kuris iki 2013 m. buvo Jeilio universiteto profesorius ir specializavosi Senovės Graikijos istorijoje. Labiausiai žinomas jo darbas yra 4 dalių Peloponeso karo istorija. Laikomas vienu iš pažangiausių JAV Senovės Graikijos istorijos žinovų ir dėstytojų.

## Biografija
Gimė 1932 m. gegužės 1 d. Kuršėnuose. Būdamas 2 metų kartu su motina emigravo į JAV, kur apsigyveno Brukline. 1954 m. baigė Bruklino koledžą. 1955 m. baigė Brauno universitetą, o 1958 m. Ohajo valstijos universitetą. 1969 m. pradėjo dirbti Jeilio universitete. Jo skaitytos paskaitos *Karo šaknys* buvo vienos iš populiariausių Jeilio universiteto paskaitų. 1989–1992 m. Jeilio koledžo dekanas. 2000 m. kartu su sūnumi Frederiku išleido knygą „While America Sleeps“, kurioje skatino JAV neapleisti savo karinių pozicijų. 2002 m. apdovanotas JAV Nacionaliniu humanitarizmo medaliu. Vedęs Myrna Kagan, turi du sūnus taip pat istorikus Robert Kagan ir Frederick Kagan.

## Darbai
* Kagan, Donald. (1965). The Great Dialogue: A History of Greek Political Thought from Homer to Polybius. New York: Free Press.
* Kagan, Donald. (1969). The Outbreak of the Peloponnesian War. Ithaca: Cornell University Press. ISBN 0-8014-0501-7.
* Kagan, Donald. (1974). The Archidamian War. Ithaca: Cornell University Press. ISBN 0-8014-0889-X.
* Kagan, Donald. (1981). The Peace of Nicias and the Sicilian Expedition. Ithaca: Cornell University Press. ISBN 0-8014-1367-2.
* Kagan, Donald. (1987). The Fall of the Athenian Empire. Ithaca: Cornell University Press. ISBN 0-8014-1935-2
* Kagan, Donald. (1991). Pericles of Athens and the Birth of Democracy. New York: The Free Press. ISBN 0-684-86395-2.
* Kagan, Donald. (1995). On the Origins of War and the Preservation of Peace. New York: Doubleday. ISBN 0-385-42374-8.
* Kagan, Donald and Kagan, Frederick. (2000). While America Sleeps. New York: St. Martin’s Press. ISBN 0-312-20624-0.
* Kagan, Donald, Craig, Albert M., Graham, William A., Ozment, Steven, and Turner, Frank M. (2000). The Heritage of World Civilizations.
* Kagan, Donald, Ozment, Steven, and Turner, Frank M.. (2003). The Western Heritage. New York: Prentice Hall. ISBN 0-13-182839-8.
* Kagan, Donald. (2003). The Peloponnesian War. New York: Viking Press. ISBN 0-670-03211-5.
* Kagan, Donald. (2009). Thucydides: The Reinvention of History. New York: Viking Press. ISBN 0-670-02129-6.

## Šaltiniai

## Nuorodos
* Biografija (ang.);
* Jeilio universiteto senovės Graikijos kurso aprašymas (ang.);
* Interviu 1996 metais (ang.) ;
Pelinkovacas

**Pelinkovacas** (; ; ; iš  ar  'pelynas') – karčioji (kartusis likeris), kurio pagrindinis skoninis ingredientas yra pelynas. Populiarus buvusioje Jugoslavijoje (Kroatija, Serbija, Juodkalnija, Bosnija ir Hercegovina, Slovėnija). Pelinkovacas turi 28–35% etanolio. Pasižymi dideliu kartumu kaip ir *[[Jägermeister]]*.

Kroatijoje populiariausios pelinkovaco markės yra *Pelinkovac* (gamintojas *Dalmacijavino*, Splite), *Maraska Pelinkovac* (gamintojas *Maraska Distillery* Zadare), *Rovinjski Pelinkovac* (gamintojas *Darna Distillery* Rovinyje) ir *Badel Pelinkovac* (gamintojas *Badel Distillery* Zagrebe. *Badel pelinkovac* skoniu labiau primena *Jägermeister*, bet šiek tiek saldesnis ir mažiau kartus.
*Maraska Pelinkovac* ir *Badel pelinkovac* yra 28% stiprumo, o *Dalmacijavino Pelinkovac* – 32% stiprumo.

Bosnijoje ir Hercegovinoje bei Serbų respublikoje pardavinėjamas kompanijos *MB impex* (Bania Luka, Bosnija ir Hercegovina) nuo 2006 m. gaminama karčioji *Zlatni Pelin*. Šis gėrimas per keletą metų tapo vienu labiausiai regione perkamų likerių. Gaminant *Zlatni Pelin* naudojamos 23 rūšių žolelės, jo stiprumas – 28% alkoholio. Į kiekvieną butelį dedama pelyno šakelė, suteikianti likeriui savą gardį.

Serbijoje populiariausia pelinkovaco markė yra *Gorki List*, kurią iki 2009 m. gamino valstybinė kompanija *Suboticanka* (Subotica, Voivodina). Nuo 2009 m., kai *Suboticanka* bankrutavo, šios markės pelinkovacą ėmė gaminti ir pilstyti Slovėnijoje. Dabar šio prekės ženklo savininkas yra Slovėnijos kompanija *Grenki list*.

Gana sėkmingai pelinkovacą gamina kai kurios mažos spirito varyklos Slovėnijoje, Istrijoje ir Trieste.

## Panašūs gėrimai kitose valstybėse
Bulgarijoje *pelinas* () yra vynas, gardintas 34 žolelėmis ir keletu vaisių (pvz., pelynas, paprastoji jonažolė, obuolys ir paprastoji cidonija.

Rumunijoje žinomas gėrimas *vin pelin* ('pelynų vynas'), kurio pagrindinis ingredientas yra pakartintas vienas.

## Nuorodos
Undinės

**Undinės** () – 1990 m. amerikiečių romantinė komedija, kurią režisavo Richard Benjamin, o pagrindinius vaidmenis atliko Cher, Bob Hoskins, Winona Ryder (už šį vaidmenį nominuota „Auksinio gaublio“ apdovanojimui), ir Christina Ricci (pirmasis jos vaidmuo kino filme). Filmas pastatytas pagal to paties pavadinimo romaną išleistą 1986 m., kurį parašė Patty Dann.

## Pagrindiniai aktoriai
* Cher – Rachel Flax
* Winona Ryder – Charlotte Flax
* Christina Ricci – Kathryn „Kate“ Flax
* Bob Hoskins – Louis „Lou“ Landsky
* Michael Schoeffling – Joseph „Joe“ Porretti
* Caroline McWilliams – Carrie
* Betsy Townsend – Mary O'Brien

## Atsiliepimai
Kino kritikų svetainėje „Rotten Tomatoes“ filmas įvertintas 73 %. Tai reiškia, kad daugama recenzijų yra teigiamos.

## Šaltiniai

## Nuorodos
* 
* Mermaids svetainėje MGM
* 
*